Šipoš, Michal, poslanec NR SR (2024-02-21):
Ďakujem pekne za slovo. Keďže v prvej časti, v písomnej časti rozpravy som sa venoval niektorým kolegom z koalície a hovoril som hlavne o majetkoch syna Tibora Gašpara, pána Pavla Gašpara, ktorý má veľa majetkov podozrivo v mladom veku, nikdy nemal takú robotu, že by mohol zarobiť si na tieto majetky a momentálne ho vláda chce inštalovať ako za šéfa Slovenskej informačnej služby, tak teraz sa chcem povenovať ďalším politikom. Ale na úvod mi nedá, keďže je 6. výročie brutálnej a zákernej vraždy novinára Jána Kuciaka a jeho snúbenice Martiny Kušnírovej, tak chcem využiť aspoň pár minút z tých desať, ktoré mám k dispozícii, a chcem sa povenovať Jánovi Kuciakovi, ktorý písal články, kde bolo množstvo podozrivých, špekulatívnych prevodov spojených s firmami či už Mariána Kočnera, Ladislava Bašternáka a mohli by sme takto pokračovať ďalej, či už to bol Počiatek, Fico, ďalší a ďalší, ktorí boli navzájom prepojení. A Ján Kuciak za to, že písal pravdu, za to, že bol novinár, ktorý išiel do kosti, ktorý nešiel po povrchu, ktorý sa nesnažil pravdu vytvárať, ale pravdu pomenuvával a pomenuvával fakty, tak za to musel zomrieť spolu so svojou snúbenicou, s ktorou si plánovali svadbu a plánovali rodinu. A každý rozumný a príčetný človek, ktorý čítal potom tie články, ktoré boli zverejnené následne, si musel byť vedomý toho, že niečo nie je v poriadku v našom štáte. A aj taký veľký podnikateľ, veľký guru bratislavský, ktorý tu robil čachre-machre s pozemkami, kšeftami s bytmi, robil rôzne podvody a špekulácie ako Marian Kočner, ktorý sa vysmieval a vyhrážal Jánovi Kuciakovi, tak aj tento najväčší frajer, bratislavský podnikateľ dnes sedí v base. A ja chcem len vystríhať a chcem dať to memento pre všetkých nečestných politikov, poslancov, ministrov, premiérov, ktorí nadobudli svoje majetky nelegálne, ktorí robili kšefty, ktoré, ku ktorým boli sami usvedčení, napríklad veľmi známy obchodník pán Kaliňák s pánom Bašternákom, ktorý zatĺkal, zatĺkal, zatĺkal, až prišiel jeden pán, volal sa Filip Rybanič a ten odhalil bankový prevod, kde Bašternák posielal peniaze Kaliňákovi, a vtedy sa ukázala pravda. Lenže vtedy nikto neriešil Kaliňáka, lenže vtedy sa riešil ten Filip Rybanič, ktorý na to prišiel. Toto bol odkaz z tej situácie, ktorá tu bola. Potom je tu pamätný symbolický komplex Bonaparte, ktorý bol vystavaný v Bratislave na Napoleonovom vŕšku, také známe miesto vyvýšené, kde sa postavil obrovský komplex, ktorý pôvodne ani nemal mať toľko poschodí, koľko nakoniec má, a to najlepšie a najlukratívnejšie miesto obýval Robert Fico, premiér Slovenskej republiky, ktorý ani nemal tú odvahu si ten byt kúpiť, lebo by to nevedel dokázať, že na to zarobil, tak bol tak zbabelý, že tváril sa ako nájomca u Ladislava Bašternáka, suseda Mariana Kočnera a tváril sa, že on je len v nájme. Potom to už poznáte, následné protesty, ktoré sme organizovali pred komplexom Bonaparte. Následne to dopadlo tak, že Fico sa nakoniec zbabelo z toho bytu odsťahoval, vytrhal všetky parkety, kachličky, zárubne a všetko, čo sa dalo, no a potom zase si hľadal svoje bývanie a vravel, že to sa nedá, že v Bratislave je veľmi ťažké nájsť bývanie, lebo to všade, keď hľadá, tak to všade príde nejaké prepojenia na rôznych ľudí, až nakoniec jeho poslanecký kolega pán Muňko mu ho predal, nový luxusný ďalší byt, o 100-tisíc lacnejšie, ako pred piatimi rokmi kúpil ten byt pán Muňko. No a takto by sme mohli pokračovať o ďalších bytoch luxusných, ktoré majú výhľad na Dunaj, sú postavené pod hradom, konkrétne teraz ma napadá byt pána Pellegriniho, ktorý tiež sa stal v čase, keď Ján Kuciak bol zavraždený a Fico musel potupne odísť z pozície premiéra, tak vtedy sa stal premiérom Peter Pellegrini, o ktorom Milan Kňažko tak veľmi dobre povedal, že on je taký pelleštuplík, že kde v SMER-e potrebovali zapchať nejakú dieru, tak tam strčili toho Pelleho. No a keďže nemali, nevedeli, čo majú robiť po vražde Jána Kuciaka, tak inštalovali na pozíciu premiéra Petra Pellegriniho a vtedy novinári zistili, že Peter Pellegrini za celú svoju politickú kariéru, lebo on nič iné nerobil celý čas, odkedy vyštudoval vysokú školu, tak je v politike, že on si na svoj byt, ktorý je pri Dunaji, nemohol nijako zarobiť za to obdobie, pretože by nemohol nič jesť, nemohol by si nič kupovať, jednoducho musel by všetky svoje výplaty dať len na ten byt, tak vtedy doložil Peter Pellegrini kúpno-predajnú zmluvu a hovoril, že on predal nejakú halu svojmu asistentovi, tuším za 50-tisíc, no a vtedy už mu to akože vyšlo, že už teda super, už si na ten byt mohol nejakým spôsobom zarobiť. Všetci rozumní ľudia vedia, že toto je len divadlo a fraška, ktoré tu predvádzajú vládni politici, a mňa najviac mrzí, že porovnávajú to s ľuďmi, ktorí si zarobili dávno predtým, ako išli do politiky, ktorí si to zarobili svojou šikovnosťou, tým, že mali nejaký dobrý nápad, alebo študovali na prestížnych školách a dokázali si svojou, svojím rozumom, svojím umom zarobiť slušné peniaze dávno predtým, ako išli do politiky. A teraz hovorím konkrétne o predkladateľke zákona pani Remišovej a predsedovi nášho hnutia Igorovi Matovičovi. Jeho a ju, vy, vládni poslanci, mnohí predstavitelia, ktorí šírite dezinformácie, chcete porovnávať s vašimi predsedami, s vašimi politikmi, ktorí celý život nič nerobili, len boli v politike a len žili zo všetkých daní daňových poplatníkov. A ešte, ešte idete hovoriť, že oni si niečo nakradli. Toto je úplne, úplne cez čiaru a je mi veľakrát zle, keď vidím tých poslancov, ktorí sa tvária a osočujú a špinia moju kolegyňu Veroniku Remišovú a kolegu Igora Matoviča, ľudí, ktorí si zarobili svoje poctivé peniaze dávno predtým, ako boli v politike. A prišli do politiky preto, aby takých ľudí, ktorí okrádajú slovenských daňových poplatníkov a ktorí sa tvária, že majú poctivo zarobené peniaze, a všetci vieme, že nemajú poctivo zarobené peniaze, lebo sa vyhovárajú na sestry, že im požičiavajú autá, nevedia vysvetliť, odkiaľ im, odkiaľ majú šoféra, odkiaľ majú luxusné automobily, odkiaľ si zarobili na jeden byt, druhý byt, všetko luxusné rezidencie. Nevedia povedať, odkiaľ majú drahé hodinky, státisícové autá, majetky, tak s týmito ľuďmi ich idete vy porovnávať mnohí. Je mi, je mi z toho smutno a ja verím, že je dostatok ľudí na Slovensku, čo to vidia a čo v ďalších voľbách prídu voliť a ukážu svoju silu, a dokážeme, že to, čo mnohí vládni politici na čele s Ficom, Pellegrinim a Dankom stvárajú, že to nie je únosné. No ale dobre, poďme sa vrátiť k zákonu, ktorý predkladá Veronika Remišová spolu s naším poslaneckým klubom, a poďme sa tváriť a povedať si, že chceme, aby spravodlivosť na Slovensku jednoducho zafungovala. Aj keď mám, je to ilúzia, lebo viem, že vy to nechcete. Vy sa len tvárite a veľakrát hovoríte o tom, že vy to síce chcete, ale je to len akože, je to hrané, je to len na tých videách, je to len v tých rozhovoroch pred voľbami. Ale keď máte prísť hlasovať a máte zahlasovať za to, aby sa ukázalo nielen o vašich predstaviteľoch, o vašich lídroch, ale nech sa ukáže o všetkých politikoch, ktorí sú na Slovensku, a máte zahlasovať za zákon, ktorý, ktorý by mal byť automatický, ktorý je v civilizovanom, v civilizovanom svete bežná vec, a máte zaňho zahlasovať, tak vtedy dávate hlavu do piesku a tvárite sa, že tu nie ste. Preto týmto hlasovaním v utorok sa ukáže a budete pozerať všetkým voličom do očí a voliči to budú sledovať, ako hlasujete, že či to myslíte vážne, alebo je to len divadlo, ktoré tu predvádzate pred voľbami. Tak už sa teším na to hlasovanie v utorok, ako... (Prerušenie vystúpenia časomerom.)